סקרלט ג'והנסון

ביוגרפיה

ג'והנסון נולדה בניו יורק, ניו יורק שבארצות הברית. אביה, קרסטן ג'והנסון, יליד דנמרק בן למשפחה נוצרית, הוא בנו של התסריטאי והבמאי איינר יוהנסון. אמה, מלאני סלואן (במקור: שלמברג), היא בת למשפחה יהודית אשכנזית מאזור הברונקס. ג'והנסון חוגגת גם את חג המולד וגם חנוכה, ומגדירה את עצמה כיהודייה. ונסה, אחותה הגדולה, אף היא עוסקת בתחום המשחק. לה אח-תאום בשם האנטר, אח גדול בשם אדריאן, ואח-למחצה בשם כריסטיאן מנישואיו הראשונים של אביה. ב-2017 ג'והנסון סיפרה בתוכנית "Finding Your Roots" על כך שיש לה קרובי משפחה שנספו בשואה בגטו ורשה.
מגיל צעיר למדה ג'והנסון בבית הספר לאמנויות הבמה "לי סטרסברג" שבניו יורק, אך את הקריירה המקצועית התחילה מוקדם יותר בלוס אנג'לס, שם שיחקה כשהייתה בת 8 בלבד ב-1992 במחזה "Sophistry" יחד עם השחקן איתן הוק. ג'והנסון היא בוגרת לימודי התיאטרון של "פרופשנל צ'ילדרנ'ס סקול" שבמנהטן ב-2002.

משחק

את תפקידה הראשון בקולנוע קיבלה ג'והנסון בסרט "הורים בהזמנה", שבו שיחקה יחד עם ברוס ויליס. לאחר מכן השתתפה במספר סרטים מינוריים. את ההכרה הראשונית קיבלה אחרי השתתפותה בסרטים כגון "Manny & Lo" ב-1996 (פרס השחקנית הטובה בסרט עצמאי - פרס אינדפנדנט ספיריט) ו"הלוחש לסוסים" של רוברט רדפורד משנת 1998.
בשנת 2001 שיחקה ג'והנסון בסרט "העולם שבפנים", שהיה מועמד לפרס האוסקר וזכה ב-22 פרסים בפסטיבלי קולנוע הנחשבים בעולם. בשנת 2003 השתתפה סקרלט ג'והנסון בסרטה השני של הבמאית סופיה קופולה, "אבודים בטוקיו". הסרט זכה להצלחה רבה בארצות הברית ובאירופה, וג'והנסון זכתה לתשבחות בעבור משחקה בו. עבור תפקיד זה זכתה ג'והנסון בפרס לשחקנית הטובה ביותר בטקס פרסי הקולנוע הבריטי (BAFTA) וכן הייתה מועמדת לפרס גלובוס הזהב לשחקנית ראשית בקומדיה/מחזמר. באותה שנה שיחקה ג'והנסון גם בסרט "נערה עם עגיל פנינה". על גילום תפקידה של גריט, משרתת צעירה של הצייר יאן ורמיר, הועמדה ג'והנסון פעם נוספת כמועמדת לגלובוס הזהב באותה השנה, הפעם בתור שחקנית ראשית בדרמה. מועמדותה השלישית במספר לפרס הייתה בשנה שלאחר מכן (2004), עבור משחקה בסרט דל התקציב "בובי לונג"‏. בשנת 2005 השתתפה ג'והנסון בשני פרויקטים שונים מאוד זה מזה. לראשונה היא לקחה חלק בהפקת סרט קיצי עתיר תקציב - "איילנד" ("האי") של הבמאי מייקל ביי וגם שיחקה בפרויקט קטן של הבמאי וודי אלן בשם "נקודת מפגש". הסרט הראשון נכשל בקופות, והמפיקים מנו את ג'והנסון בין סיבות הכישלון (לטענתם, שמה לא מספיק "קרץ" לרוכשי כרטיסים פוטנציאליים). הסרט השני, לעומת זאת, זכה להצלחה אצל מבקרים וגם הצליח להרוויח 80 מיליון דולר (עלות ההפקה הייתה בסביבות 15 מיליון בלבד). סרטו של אלן הוקרן בפסטיבל קאן והביא לג'והנסון מועמדות רביעית לפרס גלובוס הזהב.
בשנת 2006 הפכה ג'והנסון לאחת השחקניות היותר עסוקות בהוליווד. בין הסרטים בהשתתפותה - "הדליה השחורה" עיבוד חדש של הבמאי בריאן דה פלמה המתאר מקרה אמיתי של רצח השחקנית אליזבת שורט בשנות ה-40 בארצות הברית, "סקופ" - הסרט השני בו שיתפה ג'והנסון פעולה עם וודי אלן, "יוקרה" - סרטו של הבמאי כריסטופר נולאן על פי ספר מדע בדיוני של הסופר הבריטי כריסטופר פריסט. בשנים 2007–2008 כיכבה ג'והנסון בסרט "יומני האומנת" על-פי רב המכר באותו שם מאת אמה מק'לפלין וניקולה קראוס. ג'והנסון גם שיתפה פעולה עם השחקנית נטלי פורטמן בסרט "נערת בולין האחרת", בו שיחקו ג'והנסון ופורטמן בתפקידים של האחיות מרי ואן בוליין. בשנת 2008 כיכבה ג'והנסון בדרמה הרומנטית "ויקי כריסטינה ברצלונה" של וודי אלן בה גילמה את דמותה של כריסטינה ההרפתקנית וחסרת המעצורים. ב-2009 שיחקה בסרט הקומדיה הרומנטית "הוא פשוט לא בקטע שלך".
החל משנת 2010, ג'והנסון מגלמת בסרטי היקום הקולנועי של מארוול את דמותה של האלמנה השחורה, האלטר-אגו של המרגלת נטשה רומנוף. בתחילה היא הופיעה בסרט "איירון מן 2". אחר כך ב"הנוקמים", "קפטן אמריקה: חייל החורף", הנוקמים: עידן אולטרון", "קפטן אמריקה: מלחמת אזרחים", "הנוקמים: מלחמת האינסוף" ,"הנוקמים: סוף המשחק" ועתידה להמשיך בכך בסרט "האלמנה השחורה".
ב-2016 דיבבה את קולו של הנחש קא בגרסה המחודשת לסרט "ספר הג'ונגל" מבית דיסני. בסרט האנימציה "לשיר" מבית אולפני אילומינשיין היא דיבבה את קולה של הדורבנית אש.
בשנת 2017 כיכבה בסרט הפעולה "הרוח במעטפת", המבוסס על סדרת המאנגה היפנית באותו השם. באותה שנה שיחקה בתפקיד הראשי גם בסרט הקומדיה השחורה "לילה קשוח" לצד זואי קרביץ וקייט מקינון.

מוזיקה

במאי 2008, יצא אלבומה הראשון של ג'והנסון שנקרא "Anywhere I Lay My Head", וכל השירים באלבום הם גרסאות כיסוי לשירים של היוצר והזמר טום וייטס, פרט לאחד שג'והנסון כתבה והלחינה. גרסת הכיסוי לשיר הידוע "Summertime" שהקליטה השחקנית במסגרת פרויקט צדקה של שחקני הוליווד זכתה להצלחה רבה ובעקבות ההקלטה הוצע לג'והנסון לשחק בתפקיד ראשי בהפקה חדשה של המחזמר "צלילי המוסיקה" בברודוויי, אך אחרי לבטים רבים סירבה השחקנית לעשות הסבה זמנית לתיאטרון.
בשנת 2007 השתתפה בקליפ "...What Goes Around" של ג'סטין טימברלייק, שהיה מועמד לפרס הקליפ הטוב ביותר לשנת 2007 בטקס פרסי ה-MTV.

דוגמנות

ב-2006 סקרלט ג'והנסון נבחרה להוביל מסע פרסום של הבושם "Eternity Moment" מבית המותג קלווין קליין. כמו כן השתתפה בפרסומות עבור בית האופנה הצרפתי לואי ויטון ומותג האופנה האמריקאי גאפ.
בגיליון נובמבר 2006 של המגזין "Esquire" הוכרזה ג'והנסון כאישה הסקסית ביותר בעולם, תואר בו זכתה שוב באותו מגזין גם ב-2013. בינואר 2007 בחר בה המגזין "פלייבוי" כאישה היפה והסקסית ביותר בעולם.

חיים אישיים

בשנים 2008–2011 הייתה נשואה לשחקן הקנדי ראיין ריינולדס.‏
ב-2014 נישאה בשנית לבעלים של סוכנות פרסום צרפתי, רומן דוריאק. ב-2014 נולדה להם בת. במרץ 2017, הוגשה לביהמ"ש תביעתה לגירושין. בספטמבר 2017 הושלם תהליך הגירושין. מאז דצמבר 2017 היא בזוגיות עם הקומיקאי קולין ג'וסט
במאי 2019 הכריזה את אירוסיה עם קולין ג'וסט
לג'והנסון אזרחות כפולה, אמריקאית (מלידה) ודנית (מאביה).

עמדות פוליטיות

מאז 2008 ג'והנסון ידועה גם בתור תומכת של המפלגה הדמוקרטית בארצות הברית. ב-2004 השתתפה במסע בחירות של המועמד הדמוקרטי ג'ון קרי. לפני כן, הייתה רשומה כמצביעה למועמדים עצמאיים.
ב-2014 נבחרה ג'והנסון לפרזנטורית הבינלאומית של החברה הישראלית "סודהסטרים", ובהמשך כיכבה בפרסומת של החברה שהוצגה במשחק הסופרבול. בעקבות הפרסומת קראו ארגונים שתומכים בחרם על ההתנחלויות להחרים את ג'והנסון, ועקב כך עזבה ג'והנסון את ארגון זכויות האדם "אוקספם" שבו שימשה שגרירה של רצון טוב במשך כשמונה שנים, את הפרישה הסבירה באמירה ש"יש ביננו חילוקי דעות מהותיים בדעה לגבי תנועת ה-BDS". בעקבות החלטתה, ג'והנסון זכתה לשבחים ממספר אישים פוליטיים בישראל, לרבות ראש ממשלת ישראל בנימין נתניהו, שהשתמש באחד המשפטים המפורסמים מהסרט "חלף עם הרוח" באומרו: "למען האמת, יקירתי, אכפת לי מאוד!".